ס.  בינו נא זאת, בחורי חמד, ותחי נפשכם



	
	ס. בינו נא זאת, בחורי חמד, ותחי נפשכם
	








בָּחוּר לְבוּשׁ מִכְלוֹל רָאֹה רָאִיתִי



שָׁמֵן, אֲדַמְדָּם, רָם, בִּצְנִיף תִּפְאֶרֶת;



חָזָק כְּעֵץ שָׁתוּל, גֶּפֶן אַדֶּרֶת,



אַךְ מִפְּרִי גַּפְנוֹ לַשָּׁוְא קִוִּיתִי.





עִם פֹעֲלַי עַוְלָה וָשֹׁד חָזִיתִי



חָש אֶל־נְצוּרַת לֵב, זוֹנָה סֹרֶרֶת;



זִבְחֵי שְׁלָמִים לָהּ יָדוֹ מַקְטֶרֶת,



עַד יֶחֱלֶה… לִקְשִׁי יוֹמוֹ בָכִיתִי.

מֻשְׁלָךְ עֲלֵי עַרְשׂוֹ לָבוּז, לָקֶלֶס;



הָהּ! כָּהֲתָה עֵינוֹ, נָס מֶנְהוּ לֵחַ,



יָמוּת… בְּלֹא חֶמְדָּה יוּבַל לַקֶּבֶר.

סוֹף אִישׁ בְּאֵשׁ חֶשְׁקוֹ יוֹם יוֹם נוֹפֵחַ,



יַגְדִּיל לְמַפַּלְתּוֹ שֶׁבֶר עַל שֶׁבֶר,



בָּחוּר! רְאֵה הַסְכֵּת וּשְׁקוֹל בַּפֶּלֶס.







את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/37005